Leerders staan op aandag | Netwerk24
Leerders staan op aandag
Deur Fred Boshoff 07 Augustus 2018 06:01
Trevor Hermanus, regs agter, by die groep leerders wat ingesweer is as junior polisie kadette. Foto: Fred Boshoff
’n Groep van 40 leerders (seuns en meisies) van Primêre Skool Riviersonderend is onlangs as junior polisie-kadette ingesweer.
Hiermee het hulle ’n fase van drie jaar betree waar hulle intense opleiding sal ontvang en fasette soos dissipline, selftrots en gemeenskapsdiens by hulle ingeskerp gaan word.
Dit is ’n inisiatief van Trevor Hermanus, voorsitter van die plaaslike gemeenskapspolisiëringsforum en staan onder die beskerming van die plaaslike polisie, waarmee hulle nou saamwerk.
Terselfdertyd is vyf hoërskoolleerders geïdentifiseer as junior polisieoffisiere, onder leiding van André Botha, junior polisiekommissaris, en Allister Philander, assistent-polisiekommissaris.
Die leerders gaan opleidingskursusse ondergaan in, onder andere, lewensvaardighede, sosiale vaardighede, drilpeloton, eerstehulp en fisieke fiksheid. Daar gaan weeklikse samekomste by die polisiekantoor wees waar hulle gedril gaan word. Daar is ook naweekkampe vir skoolvakansies beplan.
Volgens Trevor is daar vele doelstellings met hierdie inisiatief soos die kweek van selfvertroue, selfkon­trole, gesonder leefwyses, sosiale interaksies, doeltreffende kommuni­kasie, spanwerk konflikoplossingstegnieke en leierskapvaardighede.
By hul inswering moes hulle ook ’n eed aflê dat hulle nie in dwelm- en alkoholmisbruik en misdaad betrokke sal raak nie en dat hul positiewe ingesteldheid, soos suurdeeg, deur sal dring na die gemeenskap, hul portuurgroepe en hul familie.